Berɛ biara a ɛbɛduru Ɔbenem 6 wɔ afe biara mu no, ɔman Ghana di ahurusie kɛseɛ ɛnam fawohodie a ne nsa kaa no saa da no mu nti. Wɔntoto saa da yi ase koraa, ɛno nti saa berɛ yi duru a asukuufoɔ ne adwumayɛfoɔ de gye wɔn ahome. Ghana nyaa fawohodie no, mfeɛ aduosia nsia ni.
Kane no, na edin a ɛda ɔman Ghana so ne Gold Coast. Edin Ghana bɛdaa ɔman yi so berɛ a yɛn nsa kaa fawohodie akyiri no. Yɛte fawohodie biara a, yɛn adwene twe kɔsi akukudam nsia a wɔperee fawohodie maa Ghana no so. Saa akunini yi din ne Edward Akufo-Addo, Ebenezer Ako-Adjei, J. B. Dankwa, Emmanuel Obetsebi Lamptey, William Ofori Atta ne Kwame Nkrumah.
Na saa nkurɔfoɔ yi ara ne wɔn a wɔda United Gold Coast Convention (UGCC), amanyɔkuo a J. B. Dankwa teeɛ, a na ne botaeɛ titire ne sɛ wɔde bɛko apɛ fawohodie ama Gold Coast no ano. Pere a wɔrepere sɛ wɔbɛnya fawohodie ama ɔman yi ntɛm so no de wɔn kɔwiee afiase nna. Wɔn afiaseda no mu no, ɔmamfoɔ no yɛɛ ɔyɛkyerɛ kɛseɛ sɛ Britishfoɔ, aborɔfo a na wɔdi Gold Coast so no nyi wɔn mfiri afiase hɔ, na wɔgyaee wɔn nso. Afoforɔ binom faa amanehunu mu, ebinom nso hweree wɔn nkwa wɔ fawohodie pereɛ yi mu.
Ampa ara, bosome Ɔbenem da a ɛtɔ so nsia wɔ afe 1957 mu no, Gold Coast nyaa ne fawohodie. Ɛhɔ na edin Gold Coast no sesaa bɛyɛɛ Ghana. Ɛnnɛ, yɛhwɛ yɛn sika a ɛyɛ nkrataa no so a yɛhunu saa akukudam nsia yi mfoni wɔ so. Adɛn ntira? Wɔkoo maa me ne wo fawohodie.
Akunini nsia no awie wɔn adwuma, wɔayɛ wɔn afam deɛ. Aduru yɛn so nnɛ. Sɛ wɔgyee fawohodie maa yɛn a, ɛnneɛ na deɛ yɛn nso yɛbɛtumi ayɛ ne sɛ yɛbɛkora no yie na yɛama no akɔ nkan. Ɔdwomtoni Ephraim Amu dwom a ɔtwerɛ Ghana no mu nsɛm se:
Yɛn ara asase ni
Ɛyɛ aboɔdennen ma yɛn
Mogya a nananom hwie guiɛ nya de too hɔ maa yɛn
Aduru me ne wo nso so sɛ yɛbɛyɛ bi atoa so
Nimdeɛ ntrasoɔ, nkotokrane ne apɛsɛmenkomenya
Adi yɛn bra mu dɛm
Ama yɛn asase ho dɔ atɔm sɛ.
Ɔman no sɛ ɛbɛyɛ yie oo!
Ɔman no sɛ ɛrenyɛ yie oo!
Ɛyɛ nsɛnnahɔ sɛ, ɔmanfo bra na ɛkyerɛ.
So, yɛyɛ sɛdeɛ dwom yi mu nsɛm teɛ anaa? Berɛ biara a saa da yi
bɛduru no, ɔmamfoɔ de anigyeɛ ma Ghana frankaa no so, wɔsane to dwom yi de kyerɛ wɔn anisɔ ne anigyeɛ ɛnam adwumasono a akukudam yi yɛeɛ a yɛrete ho dɛ nnɛ yi. Ɛdeɛn na wo nso wobɛtumi ayɛ aboa ɔman Ghana ne nkyirimma? Ɛdeɛn na woreyɛ atoa so? Woda so ara de kɛtɛasehyɛ ne prɔeɛ yɛ wo nnwuma? Ɛnneɛ na woretwe Ghana yieyɔ kɔ akyiri. Wonni ɔman yi ho dɔ anaa? Ɛnneɛ na woreyɛ ama akukudam yi brɛ ayɛ kwa. Pɛsɛmenkomenya wɔ wo mu? Wo nko ara wo yiedie na wohwehwɛ a wonnwene ɔman no ho? Ɛnneɛ na wode ɔmamfoɔ binom nso rekɔ ɔhaw mu no no. Dibea ne tumi a wowɔ nti woresɛe sika kwa wɔ berɛ a ɛsɛ sɛ wode boa ɔman no ma no tu mpɔn anaa? Ɛnneɛ na woyɛ ɔman ba bɔne.
Ma ɔman yi ho nsɛm nhia wo, dwene ho anɔpa, awia ne anwummerɛ. Woakae sɛ ɛnnɛ ne da a Ghana nyaa fawohodie yi, mma wo werɛ mfiri nso sɛ, sɛ ɔman no bɛyɛ yie oo, sɛ ɔman no renyɛ yie oo, ɛyɛ nsɛnnahɔ sɛ ɔmamfoɔ bra na ɛkyerɛ.
